Predkladacia správa
Summit V10 v Rige bol posledným stretnutím na vysokej úrovni desiatich krajín ašpirujúcich na členstvo v Severoatlantickej aliancii pred jesenným summitom NATO v Prahe, ktorý rozhodne o pozvaní skupiny ašpirantov z V10, s ktorými sa začnú prístupové rozhovory. Stretnutie sa konalo pod mottom „Riga 2002: Most do Prahy“ a jeho cieľom bolo zhodnotiť výsledky doterajšej spolupráce krajín V10, prediskutovať aktuálnu bezpečnostnú situáciu a proces adaptácie Aliancie, vrátane jej rozširovania a potvrdiť solidaritu ašpirantských krajín NATO pred aj po pražskom summite.
Skupina V10 je neformálnym združením krajín, ktoré ašpirujú na členstvo v NATO a zapojili sa do plnenia Akčného plánu pre členstvo (MAP), prijatého Severoatlantickou radou na summite vo Washingtone v apríli 1999. Členmi tohto zoskupenia sú: Albánsko, Bulharsko, Estónsko, Chorvátsko, Litva, Lotyšsko, Macedónsko, Rumunsko, Slovensko a Slovinsko.
Účasť na summite popri predstaviteľoch ašpirantských krajín bola reprezentatívna – prezident Poľska A. Kwasniewski, senátori USA, viacerí ministri a vysokí predstavitelia Aliancie a škandinávskych krajín a politológovia. Svoje posolstvo účastníkom formou videoprenosu prezentovali prezident USA G. Bush, britský premiér T. Blair a český prezident V. Havel.
Poľský prezident A. Kwasniewski využil účasť na summite na prezentáciu svojej iniciatívy pred uskutočnením bilaterálnej návštevy v USA ohľadom vytvorenia „spoločnej platformy 13 štátov V4 a V10“. Cieľom tejto neformálnej platformy by bolo prepojenie oboch integračných procesov (NATO a EÚ) v krajinách strednej, východnej a južnej Európy s cieľom využiť potenciál oboch zoskupení na posilnenie regionálnej spolupráce. 
Osobitne sa počas summitu uskutočnili stretnutia krajín V10 s americkou delegáciu pozostávajúcou zo zástupcov administratívy (stály predstaviteľ USA pri Severoatlantickej rade vv. N. Burns) a Kongresu USA (senátor T. Lott) s cieľom získania aktuálnych informácií o príprave ašpirantov na členstvo v NATO.
Záverečná deklarácia prijatá na summite potvrdzuje princíp vyváženého prístupu medzi regionálnou spoluprácou v severnej Európe a vznikajúcou južnou dimenziou euroatlantickej bezpečnosti. Krajiny V10 vyjadrili presvedčenie, že všetky krajiny, ktoré ukončia proces prípravy, by mali byť v novembri pozvané vstúpiť do NATO a v decembri do Európskej únie. Zároveň sa zaviazali vzájomne sa podporovať a pomáhať si aj po Prahe a Kodani tým, že budú aj naďalej posilňovať demokratické inštitúcie a presadzovať politiku pokračovania reforiem armád a občianskej spoločnosti.